KIRJALLINEN KYSYMYS E-0409/98 komissiolle esittäjä(t): Carmen Fraga Estévez (PPE) (24. helmikuuta 1998)

Aihe: AKT-maiden kalastusalan kehittämistä varten osoitetun tuen koordinointi

Euroopan unioni on osoittanut erittäin suurta kiinnostusta. Vaikka nämä hankkeet kuuluvat PO VIII:n toimialaan, PO XIV on asiantuntija kalastuspolitiikan alalla. Monet kehitystoimet kolmansissa maissa toteutuvat kuitenkin - tämän kehityssuunnan yhä voimistuessa - kalastusalaa koskevien kauppasopimusten pöytäkirjojen mukaisesti. Ottaen huomioon komission jäsenen Pinheiron yhteisen vastauksen parlamentin jäsenen Arias Cañeten kirjallisiin kysymyksiin E-0923/97 - E-0934/97 ((EYVL C 319, 18.10.1997, s. 197. )) kysyn seuraavaa:

Voiko komissio selventää, edellä mainitut seikat huomioon ottaen, onko olemassa todellista kalastusalan kehityshankkeiden arviointia koskevaa yhteistoimintaa näiden kahden pääosaston välillä? Jos on, kuinka nämä yhteiset toiminnot sujuvat niin, ettei tule päällekkäisyyksiä, jotka saattavat merkitä yhteisön kehitysrahastojen varojen tuhlaamista?

Mikä on käytännössä pääosastojen VIII ja XIV osuus EU:n päätöksissä, jotka koskevat AKT-maille tarkoitettujen kalastusalan ohjelmien kehittämistä?

Komission jäsenen João de Deus Pinheiron komission puolesta antama vastaus (11. maaliskuuta 1998)

Euroopan yhteisöjen komission pääosasto XIV vastaa yhteisestä ja ulkoisesta kalastuspolitiikasta ja pääosasto VIII kehityspolitiikasta erityisesti niiden maiden suhteen, joiden kanssa yhteisö on tehnyt kalastussopimuksia, kuten arvoisa parlamentin jäsen huomauttaa.

Komissio on useaan otteeseen tuonut esiin tarpeen lujittaa kalastussopimusten ja kehityspolitiikan johdonmukaisuutta. Euroopan yhteisön perustamissopimuksen 130 u ja v artiklan mukaisesti olisi siis varmistettava, että kalastussopimusten tekeminen ja täytäntöön paneminen olisi kalastusta koskevan kehitysyhteistyöpolitiikan kansallisissa ja alueellisissa ohjelmissa määriteltyjen strategioiden mukaista. Yhteisö osallistuu tarvittaessa näihin ohjelmiin. Kehitysneuvosto on korostanut yhdenmukaisuuden ja täydentävyyden tarvetta 5. kesäkuuta 1997 (päätöslauselma johdonmukaisuudesta), kalastusneuvosto 30. lokakuuta 1997 ja parlamentti itse kansainvälisiä kalastussopimuksia koskevassa päätöslauselmassaan (A4-0149/97) 15. toukokuuta 1997.

Kalastusta ja kehitystä käsittelevä komission yksikköjen välinen ryhmä perustettiin lokakuussa 1997 komission asianomaisten yksiköiden toiminnan yhteensovittamisen lujittamista varten. Pääosastojen XIV ja VIII edustajista koostuva ryhmä kokoontuu säännöllisesti. Ryhmän tavoitteena on välttää ristiriitaisuudet sekä varmistaa yhteisön kalastus- ja kehityspolitiikan synergia. Tähän pyritään kyseisten pääosastojen välisellä tietojen sekä kalastusta koskevien kysymysten perusteltujen näkökantojen vaihdolla. Kumpikin pääosasto hoitaa vastuualuettaan kyseiset mekanismit ja yhteisön politiikkojen välineiden oikeusperusta huomion ottaen.

Esimerkkinä toiminnasta voidaan mainita pääosastojen XII, XIV ja VIII käytännön yhteistoiminta EXPO 98 -maailmannäyttelyn yhteydessä pidettävän kolmen kokouksen järjestämisessä. Kokoukset koskevat Afrikan, Karibian ja Tyynenmeren valtioiden (AKT-valtiot) ja yhteisön välistä kalastusalan tutkimusta koskevaa aloitetta. Niillä pyritään edistämään eurooppalaisten ja kehitysmaiden tutkijoiden harjoittamaan tutkimukseen sovellettavaa yhteensovitettua lähestymistapaa, alan tulevaisuutta koskevien uusien käsitteiden tutkiminen sekä tutkijoiden ja päätöksentekijöiden välisten yhteyksien luominen mukaan lukien.